|  |  |
| --- | --- |
|  | Tórshavn, tann 16. januar 2023J.nr.: 22/17021-6At tilskila í svariViðgjørt: Tygara skriv:  |

**HOYRING og hoyringarfundur viðvíkjandi uppskoti til kunngerð um f-gass**

Hjálagt er uppskot til kunngerð um f-gass, ið verður sent tykkum til hoyringar. Uppskotið setur krøv til HFC í *bulk,* t.e. HFC, sum verður innflutt í fløskum o.tíl., sum verður brúkt í køli­skipan­um o.ø., men fevnir ikki um HFC í *vørum*, sum t.d. í hitapumpum og eldsløkkjarum.

Hoyringarfreistin er **fríggjadagin 18. februar 2023**. Samstundis verður boðið til **hoyringarfund** um uppskotið **mikudagin 8. februar kl. 15-16** á Umhvørvisstovuni, Traðagøta 38, Argir.

*Høvuðsorsøkin til uppskotið* er, at Føroyar hava bundið seg til altjóða Wien-sáttmálan um verju av ozonlagnum frá 1985 og til Montreal-protokollina um ozonoyðandi evni frá 1987. Montreal-protokollin hevur síðani fingið fleiri ískoyti, herímillum Kigali-ískoytið frá 2018 um útfasing av HFC. Syntetisku kølievnini eru sterk vakstrarhúsgass, sum sambært altjóða sáttmálum skulu útfasast fyri at verja jørðina móti mannaskaptum veðurlagsbroytingum.

*Hin orsøkin er*, at Løgtingið hin 5. mai 2022 samtykti, at Føroyar skulu minka útlátið av vakstrarhúsgassi við í minsta lagi 30 prosentum komandi 10 árini. Málið skal røkkast við 25 átøkum, har f-gass eru nevnd og fevnd av átaki 18 og 19 í orku- og veðurlagspoli­tikkinum. Ein kunngerð um f-gass er tí ein liður í at røkka mál Føroya at minka útlátið av vakstrarhúsgassi. Okkara grannalond hava longu sett líknandi reglur í gildi.

Kjarnan í uppskotinum er, at innflutningur av HFC framvegis verður loyvdur, men nú í einari kvotaskipan, har kvoturnar fara at minka stigvíst næstu 14 árini, so samlaði innflutningurin í 2036 er minkaður við minst 85 prosentum í mun til innflutningin seinnu árini.

Umhvørvisstovan ynskir at bjóða øllum áhugapørtum til kunnandi fund um uppskotið **mikudagin 8. februar kl. 15**. Fyri at fáa mest gagn burturúr hoyringarfundinum, verður mælt til at senda møguligar spurningar og viðmerkingar til mariagh@us.fo í seinasta lagi 6. februar. Til ber kortini at koma við hoyringarviðmerkingum til uppskotið til og við 18. februar 2023.

Vegna Umhvørvismálaráðið,

Hilmar Høgenni

deildarstjóri